Motsoeneng hoor oor appèlaansoekHlaudi Motsoeneng. Foto: Catherine Rice/ANA Hlaudi Motsoeneng, die omstrede voormalige bedryfshoof van die SAUK, se aansoek om verlof tot appel teen ŉ hofuitspraak waarin daar bevind is dat hy en Simon Tebele, die voormalige waarnemende hoof van nuus by die SAUK, aanspreeklik is vir die regskoste van die sogenaamde SAUK-8, is van die hand gewys. Die vakbond Solidariteit het Dinsdag ŉ bevestiging van die appèlhof ontvang waarvolgens Motsoeneng se aansoek om verlof tot appèl met ŉ bestraffende kostebevel van die hand gewys is. Anton van der Bijl, hoof van arbeidsregsdienste by Solidariteit, het gesê dit volg nadat die arbeidshof in 2017 bevind het dat Motsoeneng in sy persoonlike hoedanigheid aanspreeklik gehou moet word vir die regskoste verbonde aan die hofsaak oor sy destydse omstrede verbod op die uitsaai van protesaksies. Dié verbod het daartoe aanleiding gegee dat agt joernaliste (die sogenaamde SAUK-8) destyds onregmatig afgedank is. Motsoeneng het vroeg in 2018 teen hierdie uitspraak geappelleer. “In die lig van hierdie bevestiging deur die appèlhof sal dit nie moontlik wees vir Motsoeneng om enigsins verder appèl by dié hof aan te teken nie. Dit is ook nog eens ŉ aanduiding dat die SAUK-8 onregmatig afgedank is en dat Motsoeneng se handelinge onregmatig en onwettig was,” meen Van der Bijl. Volgens Dirk Hermann, bestuurshoof van Solidariteit, gaan die vakbond nou poog om die lasbrief van eksekusie wat destyds aan Solidariteit uitgereik is, nou beteken te kry sodat beslag gelê kan word op Motsoeneng se bates. “Ons sal nou ook ŉ groter bedrag kan terugeis op grond van die bewys dat ons kostebevel gehandhaaf is,” het Hermann gesê. “Wat Motsoeneng nou moet besef, is dat hy ons nie moeg kan litigeer nie, maar dat hy op die ou end verantwoording sal moet doen vir die skade wat hy so baie mense berokken het. Hy het homself in ŉ hoek gedryf in sy pogings om die gereg te omseil en het nou al die middele tot sy beskikking uitgeput,” het Hermann gesê.